Document ID: 32012R0847

REGOLAMENT TAL-KUMMISSJONI (UE) Nru 847/2012
tad-19 ta’ Settembru 2012
li jemenda l-Anness XVII tar-Regolament (KE) Nru 1907/2006 tal-Parlament Ewropew u tal-Kunsill dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (“REACH”) fir-rigward tal-merkurju
(Test b’relevanza għaż-ŻEE)
IL-KUMMISSJONI EWROPEA,
Wara li-kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (1), u b’mod partikolari l-Artikolu 68(1) tiegħu,
Billi:
(1)
Fil-Komunikazzjoni tagħha lill-Kunsill u lill-Parlament Ewropew dwar Strateġija Komunitarja dwar il-Merkurju (2), il-Kummissjoni saħqet fuq il-ħtieġa li jitnaqqsu l-livelli ta’ merkurju fl-ambjent u fl-esponiment tal-bniedem u proponiet bħala objettivi, fost l-oħrajn, it-tnaqqis tad-dħul fiċ-ċirkolazzjoni tal-merkurju fis-soċjetà billi jitnaqqsu l-provvista u d-domanda, it-tnaqqis tal-emissjonijiet tal-merkurju u l-ħarsien kontra l-emissjonijiet tal-merkurju.
(2)
L-istrateġija ġiet riveduta fl-2010 fil-Komunikazzjoni mill-Kummissjoni lill-Parlament Ewropew u lill-Kunsill dwar ir-reviżjoni tal-Istrateġija Komunitarja dwar il-Merkurju (3), li fiha l-Kummissjoni rrikonoxxiet li se tissokta l-ħidma biex ir-restrizzjonijiet ta’ kummerċjalizzazzjoni eżistenti għal ċerti strumenti tal-kejl li fihom il-merkurju jiġu estiżi għal strumenti addizzjonali użati fis-settur tal-kura tas-saħħa, b’mod partikolari l-isfigmomanometri u għal użi professjonali u industrijali oħra.
(3)
Il-Kunsill afferma għal diversi drabi l-impenn tiegħu għall-objettiv globali ta’ ħarsien tas-saħħa tal-bniedem u tal-ambjent mir-rilaxx tal-merkurju u l-komposti tiegħu billi jimminimizza u, fejn ikun vijabbli, jelimina finalment ir-rilaxxi antropoġeniċi globali tal-merkurju fl-arja, fl-ilma u fuq l-art. F’dan il-kuntest, il-Kunsill saħaq li l-prodotti li fihom il-merkurju, fejn jeżistu alternattivi vijabbli, għandhom jitneħħew gradwalment kemm jista’ jkun malajr u kompletament, bl-għan aħħari li l-prodotti li fihom il-merkurju jitneħħew, filwaqt li jitqiesu b’mod xieraq iċ-ċirkostanzi tekniċi u ekonomiċi u l-ħtiġijiet għar-riċerka u l-iżvilupp xjentifiċi (4).
(4)
Il-merkurju u l-komposti tiegħu huma tossiċi ħafna għall-bnedmin, l-ekosistemi u l-organiżmi slavaġ. Dożi għoljin jistgħu jkunu fatali għall-bnedmin, iżda anki dożi relattivament baxxi jista’ jkollhom impatti negattivi serji fuq l-iżvilupp newroloġiku u ġew marbuta wkoll mal-possibbiltà ta’ effetti ta’ ħsara fuq is-sistema kardjovaskulari, immunitarja u riproduttiva. Il-merkurju jitqies bħala inkwinant persistenti globali, li jiċċirkola bejn l-arja, l-ilma, is-sedimenti, il-ħamrija u l-bijota f’diversi forom. Fl-ambjent dan jista’ jinbidel f’metilmerkurju, l-aktar forma tossika tiegħu. Il-metilmerkurju jikber b’mod bijoloġiku speċjalment fil-katina alimentari akkwatika, u dan iwassal biex il-popolazzjoni umana u l-organiżmi slavaġ b’konsum għoli ta’ ħut u frott tal-baħar ikunu partikolarment vulnerabbli. Il-metilmerkurju jgħaddi faċilment kemm mill-partizzjoni tal-plaċenta kif ukoll mill-partizzjoni tad-demm tal-moħħ, u jfixkel l-iżvilupp mentali potenzjali anki qabel it-twelid, filwaqt li jqajjem tħassib serju rigward l-esponiment tat-tfal u tan-nisa fl-età li jista’ jkollhom it-tfal. Il-merkurju u l-prodotti ta’ degradazzjoni tiegħu, partikolarment il-metilmerkurju, jippreżentaw livell ta’ tħassib ekwivalenti għas-sustanzi persistenti, bijoakkumulattivi u tossiċi (PBTs) u għandhom proprjetajiet ta’ trasport fuq medda twila.
(5)
L-istrumenti tal-kejl tal-merkurju jintużaw ħafna mal-Ewropa kollha, u dan iwassal għall-possibbiltà ta’ rilaxx tal-merkurju fl-ambjent matul l-istadji kollha taċ-ċiklu tal-ħajja tagħhom u jikkontribwixxi għall-emissjonijiet globali tal-merkurju, u b’hekk anki għall-esponiment tal-popolazzjoni umana u ta’ speċijiet oħrajn permezz tal-ambjent.
(6)
Ir-Regolament (KE) Nru 1907/2006, fl-annotazzjoni 18a tal-Anness XVII, jipprevedi projbizzjoni fuq it-tqegħid fis-suq ta’ termometri tad-deni li fihom il-merkurju, kif ukoll strumenti tal-kejl oħra li fihom il-merkurju maħsuba għall-bejgħ lill-pubbliku ġenerali, u jitlob lill-Kummissjoni biex twettaq reviżjoni tad-disponibbiltà ta’ alternattivi affidabbli u aktar sikuri li huma teknikament u ekonomikament vijabbli għall-isfigmomanometri u strumenti tal-kejl oħra li fihom il-merkurju li jintużaw fil-qasam tal-kura tas-saħħa kif ukoll f’oqsma professjonali u industrijali oħrajn. Abbażi ta’ dik ir-reviżjoni, jew malli tkun disponibbli informazzjoni ġdida dwar alternattivi affidabbli u aktar sikuri għal sfigmomanometri u strumenti oħra tal-kejl li fihom il-merkurju, il-Kummissjoni hi mitluba, jekk ikun xieraq, tippreżenta proposta leġiżlattiva biex testendi r-restrizzjonijiet li diġà huma stipulati f’dik l-annotazzjoni għall-isfigmomanometri u strumenti oħra tal-kejl li jintużaw fil-qasam tal-kura tas-saħħa kif ukoll f’oqsma professjonali u industrijali oħrajn, sabiex il-merkurju fi strumenti tal-kejl jitneħħa gradwalment kull meta jkun teknikament u ekonomikament vijabbli.
(7)
Abbażi tal-ammont konsiderevoli ta’ informazzjoni ġdida miġubra, il-Kummissjoni ppreżentat ir-rapport ta’ reviżjoni tagħha lill-Aġenzija Ewropea għas-Sustanzi Kimiċi (minn hawn ’il quddiem “l-Aġenzija”) u talbitha biex tħejji dossier li jikkonfoma mar-rekwiżiti tal-Anness XV tar-Regolament (KE) Nru 1907/2006 skont l-Artikolu 69 ta’ dak ir-Regolament.
(8)
L-Aġenzija ħejjiet dossier fejn tipproponi li l-merkurju jiġi ristrett fl-istrumenti tal-kejl li ġejjin, użati f’applikazzjonijiet industrijali u professjonali (inkluża l-kura tas-saħħa): barometri, igrometri, manometri, sfigmomanometri, strain gauges użati mal-pletismografi, tensjometri, termometri u applikazzjonijiet termometriċi oħrajn mhux tal-elettriku li fihom il-merkurju, strumenti tal-kejl tal-merkurju għad-determinazzjoni tal-punt tat-trattib u piknometri tal-merkurju. Id-dossier juri li tinħtieġ azzjoni fil-livell tal-Unjoni biex jiġi indirizzat ir-riskju għas-saħħa tal-bniedem u l-ambjent li joħloq l-użu tal-merkurju f’dawn l-istrumenti tal-kejl.
(9)
Issa saru disponibbli strumenti tal-kejl alternattivi mingħajr merkurju, li jippreżentaw riskji assoċjati ferm aktar baxxi mir-riskji għas-saħħa u l-ambjent maħluqa mill-istrumenti tal-kejl tal-merkurju.
(10)
Għall-istudji epidemjoloġiċi li jinsabu għaddejjin u li jużaw l-isfigmomanometri tal-merkurju, il-metodju tal-kejl ma għandux jinbidel, u għalhekk għandha tingħata deroga sakemm jitlestew dawn l-istudji. Għall-isfigmomanometri użati bħala standard ta’ referenza għall-validazzjoni ta’ strumenti ħielsa mill-merkurju, ma setax jiġi stabbilit iż-żmien meħtieġ biex jiġu żviluppati u rikonoxxuti, bħala standard ta’ referenza, l-alternattivi ħielsa mill-merkurju, u għalhekk id-deroga għal dawn l-istrumenti għandha tkun mingħajr limitu ta’ żmien.
(11)
Għal termometri maħsuba esklużivament biex iwettqu testijiet skont l-istandards li jirrikjedu l-użu ta’ termometri tal-merkurju, jinħtieġ perjodu ta’ żmien biex jiġu emendati dawk l-istandards, u għalhekk id-deroga għandha tingħata għal perjodu ta’ ħames snin. Billi l-merkurju jinħtieġ bħala punt ta’ referenza fl-Iskala Internazzjonali tat-Temperatura tal-1990, għandha tingħata wkoll deroga, mingħajr limitu ta’ żmien, għaċ-ċelloli tal-merkurju għall-kejl tal-punt triplu li jintużaw għall-kalibrazzjoni ta’ termometri ta’ reżistenza tal-platinu.
(12)
Fil-każ tal-porożimetri, tal-elettrodi tal-merkurju użati fil-voltametrija u tas-sondi tal-merkurju użati biex jiddeterminaw il-kapaċitanza u l-vultaġġ, għad ma jeżistux alternattivi vijabbli, u għalhekk mhi proposta l-ebda restrizzjoni għal dawn l-istrumenti tal-kejl.
(13)
Għandha tingħata deroga biex ikunu permessi l-bejgħ u x-xiri ta’ strumenti tal-kejl abbażi tal-merkurju antiki u ta’ valur storiku, li jistgħu jitqiesu bħala antikitajiet jew oġġetti kulturali. Ir-Regolament (KE) Nru 1907/2006, fl-annotazzjoni 18a tal-Anness XVII, jawtorizza t-tqegħid fis-suq ta’ strumenti tal-kejl li fihom il-merkurju maħsuba biex jinbiegħu lill-pubbliku ġenerali, għajr termometri għad-deni, jekk ikollhom aktar minn 50 sena fit-3 ta’ Ottubru 2007. Għal raġunijiet ta’ ċarezza, għandhom japplikaw l-istess determinanti ta’ età ħlief fir-rigward ta’ strumenti tal-kejl antiki użati fl-applikazzjonijiet industrijali u professjonali (inkluża l-kura tas-saħħa).
(14)
Għandha tingħata wkoll deroga għall-istrumenti tal-kejl li jidhru f’wirjiet għal finijiet kulturali u storiċi, inklużi dawk li kellhom anqas minn 50 sena fit-3 ta’ Ottubru 2007 iżda xorta waħda għandhom valur storiku u kulturali.
(15)
Fit-8 ta’ Ġunju 2011, il-Kumitat għall-Istima tar-Riskji tal-Aġenzija adotta l-opinjoni tiegħu dwar ir-restrizzjoni proposta, li qies bħala l-aktar miżura xierqa madwar l-Unjoni biex jiġu indirizzati r-riskji identifikati f’termini tal-effikaċja fit-tnaqqis tar-riskji.
(16)
Fil-15 ta’ Settembru 2011 il-Kumitat għall-Analiżi Soċjoekonomika tal-Aġenzija adotta l-opinjoni tiegħu dwar ir-restrizzjoni proposta, li qies bħala l-aktar miżura xierqa madwar l-Unjoni biex jiġu indirizzati r-riskji identifikati f’termini tal-proporzjonalità tal-benefiċċji soċjoekonomiċi tagħha mal-ispejjeż soċjoekonomiċi tagħha.
(17)
L-Aġenzija ppreżentat lill-Kummissjoni l-opinjonijiet tal-Kumitati għall-Istima tar-Riskji u għall-Analiżi Soċjoekonomika.
(18)
Għaldaqstant, ir-Regolament (KE) Nru 1907/2006 għandu jiġi emendat skont dan.
(19)
Huwa xieraq li jingħata perjodu ta’ żmien raġonevoli għall-partijiet interessati kkonċernati biex jieħdu l-miżuri li jistgħu jkunu meħtieġa għall-konformità mal-miżuri stabbiliti f’dan ir-Regolament.
(20)
Il-miżuri stabbiliti f’dan ir-Regolament huma skont l-opinjoni tal-Kumitat stabbilit skont l-Artikolu 133 tar-Regolament (KE) Nru 1907/2006,
ADOTTAT DAN IR-REGOLAMENT:
Artikolu 1
L-Anness XVII mar-Regolament (KE) Nru 1907/2006 huwa emendat skont l-Anness ma’ dan ir-Regolament.
Artikolu 2
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan għandu japplika mill-10 ta’ April 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-19 ta’ Settembru 2012.

Labels: 3
0
1
20